Úradný vestník L 323 , 24/12/1969 S. 0003 - 0004

Fínske špeciálne vydanie: Kapitola 3 Zväzok 2 S. 0251

Dánske špeciálne vydanie: Série I Kapitola 1969(II) S. 0547

Švédske špeciálne vydanie: Kapitola 3 Zväzok 2 S. 0251

Anglické špeciálne vydanie: Série I Kapitola 1969(II) S. 0563

Grécke špeciálne vydanie: Kapitola 03 Zväzok 5 S. 0021

Španielske špeciálne vydanie: Kapitola 03 Zväzok 3 S. 0172

Portugalské špeciálne vydanie Kapitola 03 Zväzok 3 S. 0172



Smernica Rady z 8. decembra 1969 o kontrole háďatka zemiakového (69/465/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, najmä na jej články 43 a 100, so zreteľom na návrh Komisie, so zreteľom na stanovisko Európskeho parlamentu [1], so zreteľom na stanovisko Hospodárskeho a sociálneho výboru, keďže produkcia zemiakov zaberá v poľnohospodárstve spoločenstva dôležité miesto; keďže výnos zemiakov je neustále ohrozovaný škodlivými organizmami; keďže ochranou proti takýmto škodlivým organizmom by sa nemala iba udržiavať produkčná kapacita, ale tiež zvýšiť poľnohospodárska produktivita; keďže ochranné opatrenia na zabránenie zavlečenia škodlivých organizmov do jednotlivých členských štátov by mali iba obmedzený účinok, ak by sa takéto škodlivé organizmy nekontrolovali priebežne a metodicky všade v spoločenstve a nezabránilo sa ich rozširovaniu; keďže jeden z najškodlivejších organizmov pre zemiaky je háďatko zemiakové (Heterodera rostochiensis Woll.); keďže tento škodca sa vyskytol v niekoľkých členských štátoch a v spoločenstve existujú ním napadnuté oblasti; keďže existuje neustále nebezpečenstvo pestovania zemiakov všade v spoločenstve, ak sa neprijmú potrebné opatrenia na kontrolu tohto škodca a na zabránenie jeho rozširovania; keďže na eradikáciu tohto škodcu sa musia prijať minimálne opatrenia pre spoločenstvo; keďže členské štáty musia byť, ak je to potrebné, schopné prijať dodatočné alebo prísnejšie opatrenia; keďže odrody zemiakov rezistentné voči určitým patotypom tohto škodcu hrajú dôležitú úlohu; keďže ich použitie na napadnutých pozemkoch môže byť užitočné na niektorú rozlohu; keďže je preto vo všeobecnom záujme vydávať pravidelné zoznamy takýchto odrôd; keďže na zistenie prítomnosti napadnutia a rezistencie odrôd sa javí ako potrebné uplatniť vhodné metódy, voči ktorým členské štáty nevznášajú námietky, PRIJALA TÚTO SMERNICU: Článok 1 Táto smernica sa týka minimálnych opatrení, ktoré musia byť prijaté členskými štátmi na kontrolu háďatka zemiakového (Heterodera rostochiensis Woll.) a zabránenie jeho rozširovania. Článok 2 Členské štáty zabezpečia, aby sa sadivové zemiaky určené na uvádzanie na trh mohli pestovať iba na pozemkoch, ktoré boli úradným vyšetrením uznané ako bez výskytu háďatka zemiakového. Článok 3 Ak sa zaznamená výskyt háďatka zemiakového, členské štáty vyznačia napadnutý pozemok. Článok 4 Členské štáty ustanovia, že na napadnutých pozemkoch sa: a) nesmú pestovať žiadne zemiaky; b) žiadna rastlina určená na sadenie sa nesmie pestovať, uskladniť na mieste alebo inak. Článok 5 Členské štáty zabezpečia, aby sa sadivové zemiaky, ktoré sú napadnuté alebo podozrivé, že sú napadnuté, museli, ak sa distribuujú ako sadivové zemiaky, ošetriť takým spôsobom, aby už viac neboli napadnuté. Článok 6 Členské štáty odvolajú opatrenia prijaté na kontrolu háďatka zemiakového alebo zabránenie jeho rozširovania, ak sa viac nezistí jeho prítomnosť. Článok 7 Členské štáty zakážu uchovávanie háďatka zemiakového. Článok 8 1. Členské štáty môžu povoliť: a) výnimky z opatrení uvedených v článkoch 4, 5 a 7 na pokusné, vedecké a šľachtiteľské účely; b) odlišne od článku 4 písm. a), pestovanie na napadnutých pozemkoch odrôd zemiakov rezistentných voči patotypom háďatka zemiakového, ktoré sa zistili na pozemkoch; c) odlišne od článku 4 písm. a), pestovanie na napadnutých pozemkoch zemiakov, okrem sadivových zemiakov, za predpokladu, že sa zabezpečí, aby zber takýchto zemiakov sa uskutočnil pred dozretím cýst háďatka zemiakového; d) odlišne od článku 4 písm. a), pestovanie na napadnutých pozemkoch zemiakov, okrem sadivových, ak sa pôda dezinfikuje vhodnými prostriedkami. 2. Členské štáty zabezpečia, aby povolenia uvedené v odseku 1 sa poskytli, iba ak sa primerane zabezpečí, že nie sú dotknuté kontroly háďatka zemiakového a nepredstavujú nebezpečenstvo rozširovania tohto škodcu. 3. Odroda zemiakov sa považuje za rezistentnú voči určitému patotypu háďatka zemiakového, ak sa počas pestovania tejto odrody zistí prirodzený a ročný pokles výskytu populácií tohto patotypu. Článok 9 Členské štáty môžu prijať takéto dodatočné alebo sprísnené ustanovenia, ktoré sa môžu požadovať na kontrolu háďatka zemiakového alebo zabránenie jeho šírenia. Článok 10 1. Členské štáty oznámia Komisii pred 1. januárom každého roku zoznam všetkých odrôd zemiakov, ktoré schválili na uvádzanie na trh, a ktoré sa zistili úradným vyšetrovaním ako rezistentné voči háďatku zemiakovému. Uvedú patotypy, voči ktorým sú odrody rezistentné. 2. Komisia zabezpečí, aby sa zoznam rezistentných odrôd, zostavený na oznámeniach z členských štátov, vydával každý rok, ak je to možné, pred 1. februárom. Článok 11 Členské štáty zabezpečia, aby sa napadnutie háďatkom zemiakovým a rezistencia odrôd zemiakov voči tomuto škodcovi určili vhodnými metódami, voči ktorým členské štáty nevznášajú námietky. Článok 12 Členské štáty uvedú do účinnosti opatrenia potrebné na dosiahnutie súladu s touto smernicou do dvoch rokov od jej oznámenia a bezodkladne o tom informujú Komisiu. Článok 13 Táto smernica je adresovaná členským štátom. V Bruseli 8. decembra 1969 Za Radu predseda J. M. A. H. Luns [1] Ú. v. ES 28, 17.2.1967, s. 454/67. --------------------------------------------------